**Drama i Vedbæk**

***Der er storsvindlere på spil i bygningerne på Frydenlund 30 i Vedbæk, da de danner rammen om en ny, nordisk dramaserie. Teamet bag serien valgte stedet, fordi de gik efter at skabe et eksklusivt univers.***

I efteråret kommer hele Norden til at kende til området med karakteristiske, røde bygninger i grønne omgivelser på Frydenlund. Bygningerne er nemlig blevet udvalgt hovedkontoret, hvor de to skuespillere Lene Maria Christensen og Lars Ranthe agerer storsvindler i streamingtjenesten Viaplays første danske originalserie. Serien har navnet ’Friheden’ og bliver sendt i hele Norden.

At det netop er Frydenlund, der danner rammer om dele af den nye dramaserie, er langt fra en tilfældighed.

”Mange danske serier foregår i moderne bygninger med meget glas, stål og mange trapper. Vi syntes, at dette udtryk var lidt fortærsket og blev derfor enige om at skabe en anden type univers for serien,” fortæller Kenneth Berg.

Han er hyret som Location Manager på produktionen. På CV’et står blandt andet to årtiers erfaring i at spotte ideelle steder – eller lokationer - til optagelse af serier og spillefilm. Dette sker i tæt samarbejde med både forfatter, instruktør og en designer, der står for design i forbindelse med lokationen.

”En stor del af scenerne i serien foregår på hovedkontoret i det eksklusive firma ’InvoPharma’. Min opgave var at finde lokaler, som både havde noget eksklusivt over sig og samtidig lå i smukke omgivelser,” fortæller Kenneth Berg.

**Eksklusive rammer**

Han gik på jagt efter et sted, der kunne leve op til disse krav, og da han selv er opvokset i området, faldt tankerne på bygningerne i Frydenlund, som blandt andet er kendt for tidligere at huse Microsoft.

Derfor kontaktede han ejeren af Frydenlund, ejendoms- og servicevirksomheden Jeudan. Firmaet var i fuld gang med at transformere de 18.000 kvadratmeter ejendomme i området til en oase af eksklusive kontorfaciliteter til forskellige typer og størrelser af virksomheder. Efter en kort forhandling faldt en lejeaftale på plads.

”En del af bygningerne er allerede istandsat rigtig flot, og der var tilmed et receptions- og cafeområde med det eksklusive udtryk, som vi eftersøgte. Her fik vi lov til at optage en del af vores scener. Samtidig har vi lejet nogle tomme lokaler, som vi med små midler kan dekorere, og det hele ligger i naturskønne omgivelser,” fortæller han.

Optagelserne er netop afsluttet, så seerne må vente i spænding til senere på året, hvor de ti afsnit af serien bringes eksklusivt på Viaplay.

Billedtekst: Mange kender bygningerne på Frydenlundsvej 30 som Microsofts tidligere hovedsæde. Nu bliver lokalerne snart kendt for at lægge vægge til en ny TV-serie. Location Manager Kenneth Berg er manden, der fandt den perfekte lokation til optagelserne.

Læs mere om Frydenlund på: [www.frydenlund30.dk](http://www.frydenlund30.dk/)